Drie sterf in Limpopo-ongelukDie wrak van die Toyota Avanza. (Foto: SAPD) Die polisie in Limpopo ondersoek ’n saak van strafbare manslag nadat ’n motor Saterdag vroegoggend langs die Ga-Masemola-nedersetting omgeslaan het. Drie mans is in die voorval dood. Kol. Moatshe Ngoepe, woordvoerder van die polisie, sê die bestuurder van ’n Toyota Avanza het omstreeks 06:00 beheer oor dié voertuig verloor waarna dit omgeslaan het. Die bestuurder en twee passasiers is op die toneel dood verklaar. Een passasier het die voorval oorleef en slegs ligte beserings opgedoen. Dit is nie in dié stadium duidelik wat aanleiding tot die ongeluk gegee het nie.